**LIASETE**

Liasete ligg oppunder Smøregga og er stølen til dei tre bruka på Ystås. På bnr 1 sette Kjell Medås opp nytt stølshus kring 1980, på bnr 2 står også selet medan det på bnr 3 berre er tuftene att.

Til alle sela høyrde det træe til som var inngjerde med steinmur. Stølen låg ikkje lenger heimanfrå enn at budeiene gjekk i mellom og mjølka. Men stølsdrifta var truleg slutt ein gong på 1940-talet. Gerd Nytveit fortel at faren Nils O. Selland ein del år var dreng hjå Olav S. Ystås. Han kunne minnast Jensina Ystås gjekk opp og mjølka. Skogvegen som vart bygd for en del år sidan går over træet og skjer av den gamle steinmuren rundt.

GOD TUR!

Granvin turlag

Kjelde : «*Stølane i Granvin» av Torbjørn Seim og lokalkjende.*